দ্বিগুণ গতিতে গ্রাস করছে ব্ল্যাকহোল, পৃথিবীর জন্য কতটা বিপদ?

কলকাতা: মহাকাশের রহস্যময় জিনিসগুলির মধ্যে অন্যতম হল ব্ল্যাকহোল বা কৃষ্ণগহ্বর। ব্ল্যাকহোল বড় বড় গ্রহকেও গ্রাস করে নিতে পারে। আর এবার দূরের একটি গ্যালাক্সির কেন্দ্রে অবস্থিত একটি সুপারম্যাসিভ ব্ল্যাক হোলের সন্ধান পেয়েছেন জ্যোতির্বিজ্ঞানীরা। এটি দুরন্ত গতিতে মহাজাগতিক খণ্ডগুলিকে গ্রাস করছে। সম্প্রতি, জেমস ওয়েব স্পেস টেলিস্কোপ থেকে প্রাপ্ত ডেটা ব্যবহার করে এই ব্ল্যাকহোলের আবিষ্কার করা হয়েছে। এই টেলিস্কোপের ইনফ্রারেড ভিশন ব্যবহার করে দূরবর্তী একটি গ্যালাক্সির গভীরে পর্যবেক্ষণ করার সময়, গবেষকরা ব্ল্যাক হোলটির চারপাশে গ্যাসের প্রবাহ দেখতে পান, যা আগে কোনও ব্ল্যাকহোলে দেখা যায়নি। এই গবেষণাপত্রটি সম্প্রতি একটি বিজ্ঞান জার্নালে প্রকাশিত হয়েছে।

আরও পড়ুন: দিন দিন বসবাসযোগ্য হয়ে উঠছে মঙ্গল গ্রহ! গবেষণায় উঠে এল নতুন তথ্য

এই ব্ল্যাক হোলটির নামকরণ করা হয়েছে এলআইডি-৫৬৮। গবেষণার নেতৃত্বে থাকা বিজ্ঞানী হিয়েওন সুহ, বলেন, “জেমস ওয়েব স্পেস টেলিস্কোপ ছাড়া এলআইডি-৫৬৮-র মতো একটি দূরবর্তী ব্ল্যাক হোলের সন্ধান পাওয়া সম্ভব ছিল না।” উল্লেখ্য, বর্তমানে ব্ল্যাক হোল সম্পর্কে যে ধারণা রয়েছে, তা অনুযায়ী, সুপারম্যাসিভ ব্ল্যাক হোলগুলি নক্ষত্রের মৃত্যুর ফলে উৎপন্ন হয়। কিন্তু এই তত্ত্বকে প্রমাণ করার জন্য এখনও পর্যন্ত পর্যাপ্ত প্রমাণ পাওয়া যায়না। তবে এই নতুন ব্ল্যাকহোলের আবিষ্কার আগের সব মডেলগুলিকে খণ্ডন করছে। কারণ, নতুন ব্ল্যাকহোলটি আগে আবিষ্কৃত সমস্ত ব্ল্যাকহোলের তুলনায় মহাজাগতিক বস্তুকে বেশি তাড়াতাড়ি গ্রাস করছে। এই জন্য, এটিকে সুপারম্যাসিভ ব্ল্যাকহোলের তকমা দিয়েছেন বিজ্ঞানীরা।